
„Maxima“: pigiausių bazinių mokyklinių prekių krepšelis šiemet kainuoja mažiausiai nuo 2022-ųjų 
Raškant vasaros teikiamus malonumus, kartu įsibėgėja ir galvojimas apie artėjančius mokslo metus. Šiemet paruošti vaikus mokyklai tautiečiams atsieis mažiau – pigiausių bazinių mokyklinių prekių krepšelio kaina yra mažiausia nuo 2022-ųjų, skelbia lietuviškas prekybos tinklas „Maxima“. Kokią sumą kanceliarijai šiemet skiria pirkėjai ir ar dirbtinis intelektas įsitvirtino mokyklinių prekių kategorijoje, apžvelgia tinklo ekspertė. 
„Šiemet pigiausių bazinių mokyklinių prekių krepšelio kaina nebrango – išliko panaši kaip ir pernai, yra šiek tiek pigesnė. Pažvelgus į duomenis, šis krepšelis pigiausias nuo 2022-ųjų. Išlaikyti jį panašiame kainos lygyje, kaip ir ankstesniais metais, tačiau nesumenkinus kokybės, padėjo atrinktos pigesnės alternatyvos ir didesnis privačių prekių ženklų kanceliarinių priemonių žemesnėmis kainomis pasirinkimas“, – teigia Karolina Grušauskaitė, „Maximos“ Pramoninių prekių ir plataus vartojimo paslaugų pirkimo skyriaus vadovė. 
Šiųmetinė pigiausių bazinių mokyklinių prekių krepšelio kaina, pasinaudojus tinklo lojalumo kortelės suteikiama nuolaida, yra 19,95 Eur. Tai – 0,65 Eur mažiau nei pernai arba 0,97 Eur mažiau nei 2024 m.
Minimą mokyklinių prekių krepšelį sudaro virš 30 įvairių kanceliarinių priemonių: rašymo, spalvinimo bei piešimo prekės ir jų priedai, sąsiuviniai, įvairus popierius, braižymo ir koregavimo priemonės, trintukas, klijai, penalas, kuprinė ir panašiai.
„Šiam krepšeliui kasmet skiriamas didelis dėmesys, kad jautrios socialinės grupės šeimos, susiduriančios su finansiniais iššūkiais ar auginančios daugiau vaikų, galėtų juos į mokslus išleisti patiriant kuo mažesnes išlaidas. Bendrai pasiruošti mokslams ar studijoms, žinoma, kaip ir visada galima pasirenkant įvairių kainų lygio prekes – nuo pigiausių, vidutinių iki brangesnių, kuriomis įprastai pasižymi pasaulyje garsūs prekių ženklai. Viskas priklauso nuo pirkėjų poreikių ir galimybių“, – priduria ji.
Mokslams ruošiasi vis anksčiau
Didžiausio susidomėjimo mokyklinės prekės įprastai sulaukia rugpjūčio viduryje. Tačiau pastaraisiais metais, pasak „Maximos“ atstovės, stebimas įprotis mokslams ruoštis liepos pabaigoje–rugpjūčio pradžioje. Gerokai anksčiau, nelaukiant paskutiniųjų vasaros dienų. Ankstėjančiam pasiruošimui mokslams ar studijoms įtakos turi tai, kad startavus mokyklinių prekių mugei, pasirūpinti perpus pigiau kanceliarinėmis priemonėmis ar kuprinėmis galima nuo pirmųjų dienų. 
„Anksčiau pirkėjai mokyklinių prekių įsigijimą dažnai atidėdavo iki rugpjūčio pabaigos, tikėdamiesi, kad tuo metu prekybos tinklai pasiūlys nuolaidų norėdami išparduoti likučius. Vis dėlto toks sprendimas ne visada pasiteisindavo, nes artėjant mokslo metams pasirinkimas parduotuvėse mažėdavo, pirkinius tekdavo susiplanuoti per trumpą laiką, į vieną savaitę sukrisdavo didesnės išlaidos. Ypač daug iššūkių tai keldavo šeimoms, auginančioms kelis mokyklinio amžiaus vaikus. Dabar, bent dalį šio pirkėjų nerimo jau kelerius metus nuimame pasiūlydami nuolaidas ir kitus mažų kainų pasiūlymus nuo pirmųjų mugės dienų“, – sako ji. 
K. Grušauskaitė priduria, kad toks sprendimas naudingas ne tik pirkėjams sumaniau planuojant išlaidas ir valdant biudžetą, bet ir prekybininkui efektyviai suvaldant atvežtų kanceliarinių priemonių likučius parduotuvėse sulaukus rudens.
Vienas pirkėjo krepšelis vidutiniškai skiria iki 16 Eur 
Nors pirkėjai ruoštis pradeda anksčiau, apsipirkimas mokyklai įvyksta per kelis kartus. Pasak K. Grušauskaitės, dažniausia pirmiau įsigyjama tai, ko reikia kasmet, t. y. sąsiuvinių, tušinukų, aplankalų naujai klasei ar išaugus, mokyklai skirtų drabužių. Pastarųjų įsigyjama anksčiau dėl to, kad jiems paruošti reikia laiko, pavyzdžiui, prisiuvant mokyklos emblemą. 
„Vėliau, neretai atlikus inventorizaciją namuose ir peržiūrėjus lentynose ar stalčiuose jau turimas priemones, įsigyjama tai, ką reikėtų atnaujinti ar papildyti – guašo, spalvoto ar kopijavimo popieriaus, spalvinimo priemonių, kuprinę, penalą“, – sako K. Grušauskaitė.
Apsipirkimas mokyklai įvyksta ir per skirtingus krepšelius. Pavyzdžiui, vieną kartą priemonių tam pačiam vaikui įsigyja mama, kitąsyk krepšelį priemonėmis anūkui papildo seneliai, o atėjus rugsėjui – paskutinės minutės pirkinių užsuka ir tėtis. 
„Mūsų duomenimis, vienas pirkėjo krepšelis šiemet mokyklinėms priemonėms vidutiniškai išleidžia iki 16 eurų – panaši suma stebima buvo ir pernai. Galima sakyti, kad išleidžiama būtent tiek, kiek tinkle su nuolaida ir kainuoja pigiausių bazinių mokyklinių prekių krepšelis. 
Tačiau svarbu suvokti, kad norint matyti bendrą vaizdą ar formuoti išvadas, kiek apskritai konkrečiai kainuoja pasiruošimas mokyklai, šie duomenys to nenusako būtent dėl įvardintos pirkėjų elgsenos, kai apsipirkimas vyksta per kelis kartus ar skirtingus krepšelius“, – paaiškina „Maximos“ atstovė.
Karščiausios tendencijos: Azijos tema, ekologija, bet ne dirbtinis intelektas
Siekiant pirkėjus sudominti asortimentu, kasmet prieš jį formuojant vykstama į įvairias tarptautines muges atsinaujinti žinių, susipažinti su tendencijomis, kurios bus aktualios ateinančiais mokslo metais. K. Grušauskaitės teigimu, šiemet viena ryškiausių aktualijų moksleiviams – Azijos kultūros tematika. 
„Vaikus ir paauglius itin domina akcentai su Azijos kultūra ar jos atributai kaip: šalies virtuvės patiekalai, burbulinės arbatos, gyvūnija. Ypatingas susidomėjimas yra Pietų Korėjos animacinio filmo „Demon Hunters“ veikėjais. Žinoma, jau ne vienerius metus populiarios ir tos mokyklinės prekės, ant kurių pavaizduoti žaidimų ar filmų herojai: Stičas, Pakalikai, „Minecraft“, Kuromi ir panašiai. Įdomu, kad nors viso pasaulio akiratį šiuo metu yra užvaldęs dirbtinis intelektas, tačiau jis į mokyklinių prekių asortimentą ar madas dar nesibrauna“, – dalijasi ji. 
K. Grušauskaitė priduria, kad it tendenciją galima išskirti ir ekologijos temą, kuri vis labiau rūpi vyresnių klasių moksleiviams ar tėvams. Atsižvelgiant į tai, vystant privataus prekių ženklo kanceliarines priemones, pasirenkamos tvarios ir perdirbamos pakuotės, turinčios sudėtyje mažiau plastiko. 
„Pastebime, kad pirkėjui aktualus ne tik tvarumas, bet ir aukštesnė kokybė. Todėl neretai į ilgaamžiškesnes priemones, pavyzdžiui, tokias kaip kuprinė, penalas ar plunksnakotis, pirkėjai linkę investuoti daugiau, rinktis brangesnės kainos lygio visame pasaulyje populiarius prekių ženklus. Tačiau žvelgiant į dažniausius pasirinkimus, įprastai varijuoja pigesnės kanceliarinės prekės, kurios lygiai taip pat puikiai tarnauja visus mokslo metus ar visai nesiskiria savo kokybe nuo populiarių prekių ženklų“, – atkreipia dėmesį „Maximos“ atstovė.
Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos: komunikacija@maxima.lt 

